Opposisiepartye rand mekaar aan in die parlement | Maroela Media
Skermgreep uit die YouTube-video
Die geleentheid was vrae aan die president. 'n Stryery het ontstaan tussen die DA-hoofsweep John Steenhuisen en die EFF-LP dr. Mbuyiseni Ndlozi. Steenhuisen het na die EFF verwys as VBS-plunderaars.
Die EFF en die DA se LP's, wat reg langs mekaar in die Nasionale Vergadering sit, het toe opgestaan, in mekaar se rigting beweeg en dreigende houdings ingeneem terwyl hulle op mekaar geskree het. Onder meer het die EFF-leier, Julius Malema, gesê hy gaan nie toelaat dat Steenhuisen as 'n wit persoon praat nie.
Hierop het die Agang-LP Andries Tlouamma op 'n punt van orde gesê Malema se stelling is rassisties.
'n Nare skellery het tussen Tlouamma en die EFF ontstaan, waarna iemand uit die EFF-banke vir Tlouamma met 'n voorwerp gegooi het. Tlouamma het toe in die EFF se rigting beweeg, waarop die EFF-LP Nazier Paulsen oor die banke gespring en met Tlouamma begin vuisslaan het.
Die voorsitter van die Nasionale Vergadering, Thoko Didiza, het verstommend genoeg die orde herstel en sowel Paulsen as Tlouamma uit die Nasionale Vergadering gejaag, met die belofte dat dissiplinêr teen hulle opgetree sal word.